《凫鹥》
先秦·佚名

凫鹥在泾，公尸既燕既宁。尔酒既清，尔肴既馨。公尸燕饮，福禄既成。

凫鹥在沙，公尸既燕既宜。尔酒既多，尔肴既嘉。公尸燕饮，福禄既为。

凫鹥在渚，公尸既燕既处。尔酒既湑，尔肴伊脯。公尸燕饮，福禄既下。

凫鹥在潀，公尸既燕既宗，既燕于宗，福禄攸降。公尸燕饮，福禄既崇。

凫鹥在亹，公尸既止熏熏。旨酒欣欣，燔炙芬芬。公尸燕饮，无有后艰。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。